**Likumprojekts**

**Grozījumi Jaunuzņēmumu darbības atbalsta likumā**

Izdarīt Jaunuzņēmumu darbības atbalsta likumā (Latvijas Vēstnesis, 2016, 241. nr.) šādus grozījumus:

1. 1.pantā:

aizstāt 1.punkta ievaddaļā vārdus “ieguldījums, ko veic komercsabiedrības pamatkapitālā” ar vārdiem “ieguldījums jaunuzņēmumā”;

izslēgt 2.punkta “a” apakšpunktā vārdus “un uzņēmumu ienākumu nodokļa”;

izslēgt 2.punkta “b” apakšpunktā vārdus “piemērojot uzņēmumu ienākuma nodokļa atvieglojumu”;

papildināt pantu ar 7., 8., 9. un 10. punktu šādā redakcijā:

“7) **ieguldījums jaunuzņēmumā** – ieguldījums, kas veikts kapitālsabiedrības pamatkapitālā, tai skaitā piemērojot daļu emisijas uzcenojumu, vai konvertējamā aizdevuma veidā;

8) **akcelerācijas programma** - īstermiņa apmācību programma, kurā tiek nodrošinātas ekspertu un mentoru konsultācijas, pircēju, piegādātāju, partneru un investoru piesaistīšanā ar mērķi izstrādāt, izpētīt, novērtēt, apstiprināt un attīstīt uzņēmuma produktu un biznesa darbības modeli un veicināt ieiešanu tirgū, kā arī tiek veiktas agrīnas stadijas riska kapitāla investīcijas;

9) **biznesa eņģelis** – persona, kura ir guvusi pieredzi uzņēmējdarbībā un no sev piederošiem finanšu līdzekļiem kā fiziska persona vai kā juridiska persona, kuras vienīgais kapitāldaļu turētājs ir šī persona visā atbalsta periodā, veic agrīnās stadijas riska kapitāla ieguldījumus;

10) **konvertējamais aizdevums** - aizdevums (kvazikapitāla ieguldījums), kas izsniegts pēc noteikumiem, kas ir labvēlīgāki, nekā noteikumi uz kādiem minēto aizdevumu izsniegtu savstarpēji nesaistīti uzņēmumi, un kura līgumā ir paredzēta iespēja neatmaksāto aizdevuma daļu konvertēt tai atbilstoša skaita jaunuzņēmuma (aizņēmēja) pamatkapitāla daļās (akcijās), līdz konvertācijai veicot aizdevumu procentu un pamatsummas maksājumus. Konvertējamā aizdevuma līgumā jāparedz kopējā aizdevuma summa, aizdevuma termiņš, izsniegšanas kārtība, procentu likme, neatmaksātās aizdevuma daļas konvertēšanas noteikumi (principi), pamatkapitāla daļas (akcijas) konvertācijas cena vai tās noteikšanas kārtība, atmaksas noteikumi, ja aizdevums netiek konvertēts un apstiprinājums, ka konvertējamā aizdevuma devējs ir kvalificēts riska kapitāla investors saskaņā ar Jaunuzņēmumu darbības atbalsta likuma prasībām.”;

 2. 4.pantā:

izteikt 1.punktu šādā redakcijā:

“1) kvalificēts riska kapitāla investors, kas nav ar jaunuzņēmumu saistīta persona atbilstoši Komerclikuma 184.1 pantam, izņemot gadījumu, ja kvalificēts riska kapitāla investors veic atkārtotu ieguldījumu jaunuzņēmumā, pēdējo 24 mēnešu laikā no atbalsta pieteikuma iesniegšanas brīža veicis vismaz 30 000 *euro* ieguldījumu jaunuzņēmumā pieteiktās biznesa idejas īstenošanai saskaņā ar šā likuma 5.panta pirmās daļas 1.punktu vai vismaz 15 000 *euro* ieguldījumu saskaņā ar šā likuma 5.panta pirmās daļas 2. vai 3.punktu;”

izteikt 3. punktu šādā redakcijā:

“3) jaunuzņēmuma ieņēmumi no saimnieciskās darbības pirmajos piecos gados kopš tā reģistrēšanas komercreģistrā kopā nav sasnieguši 5 000 000 *euro*;”

izteikt 4. punktu šādā redakcijā:

“4) jaunuzņēmumam, kurš iesniedz pieteikumu dalībai atbalsta programmā pirmajos divos gados kopš tā reģistrēšanas komercreģistrā, ieņēmumi no saimnieciskās darbības nav sasnieguši 200 000 *euro* gadā;”

izteikt 6.punktu šādā redakcijā:

“6) jaunuzņēmums nav reorganizēts, tam nav līdzdalības citā kapitālsabiedrībā, nav notikusi uzņēmuma pāreja Komerclikuma 20.panta izpratnē, tas nav saistītā persona Komerclikuma 1841 panta izpratnē, jaunuzņēmuma pieteiktās biznesa idejas īstenošanu nodrošina vismaz viens tāds jaunuzņēmuma dalībnieks (akcionārs), kuram pieder vismaz desmit procenti jaunuzņēmuma pamatkapitāla daļu (akciju) un jaunuzņēmuma pamatkapitāla daļas (akcijas) nav atsavinātas tādā apmērā, kas vienam dalībniekam (akcionāram) nodrošina balsstiesību vairākumu jaunuzņēmumā;”

3. Papildināt likumu ar 4.1 pantu šādā redakcijā:

“**4.1 Izņēmums atbalsta programmas piešķiršanas kritērijiem**

Ja kvalificēts riska kapitāla investors ieguldījumu jaunuzņēmumā ir veicis vismaz 150 000 *euro* apmērā pēdējo 24 mēnešu laikā no atbalsta pieteikuma iesniegšanas dienas, jaunuzņēmumam ir tiesības pieprasīt atbalstu par diviem secīgiem atbalsta programmas periodiem.”

4. Izteikt 5.pantu šādā redakcijā:

 “**5. pants. Riska kapitāla investoru kvalifikācijas nosacījumi**

(1) Kvalificēts riska kapitāla investors (turpmāk — investors) ir:

1) persona vai lietu kopība, kas reģistrēta kā alternatīvo ieguldījumu fonds vai fonda pārvaldnieks Latvijā atbilstoši Alternatīvo ieguldījumu fondu un to pārvaldnieku likumam vai citā valstī atbilstoši līdzvērtīgam normatīvajam regulējumam par alternatīvo ieguldījumu fondu un pārvaldnieku reģistrēšanu un licencēšanu un pēdējo triju gadu laikā veikusi tieši vai, pārvaldnieka gadījumā, ar pārvaldnieka pārvaldīto fondu starpniecību, agrīnās stadijas riska kapitāla ieguldījumu vismaz trijās komercsabiedrībās vismaz 30 000 *euro* apmērā katrā, investora līdzdalībai nepārsniedzot 30 procentus no komercsabiedrības pamatkapitāla;

 2) Latvijā vai ārvalstīs reģistrēta komercsabiedrība, kura īsteno akcelerācijas programmu jaunuzņēmumiem un pēdējo 3 gadu laikā īstenojusi vismaz 3 akcelerācijas programmu uzsaukumus un veikusi agrīnas stadijas riska kapitāla ieguldījumus vismaz 10 komercsabiedrībās vismaz 15 000 *euro* apjomā katrā, investora līdzdalībai nepārsniedzot 15 procentus no komercsabiedrības pamatkapitāla;

3) biznesa eņģelis, kurš darbojas starptautiski atzītā biznesa eņģeļu tīklā, ir kvalificējies kādā no Eiropas Savienības un Eiropas Ekonomiskās zonas valsts atbalsta programmām kā biznesa eņģelis un pēdējo 5 gadu laikā veicis agrīnas stadijas riska kapitāla ieguldījumus vismaz 2 komercsabiedrībās, kas nav uzskatāmas par ar biznesa eņģeli saistītām personām atbilstoši Komerclikuma 184.1 pantam, vismaz 15 000 *euro* apmērā, bet kopumā ne mazāk kā 60 000 *euro*, investora līdzdalībai nepārsniedzot 30 procentus no komercsabiedrības pamatkapitāla.

 (2) Par kvalificētiem riska kapitāla investoriem nevar būt investori, kuru veiktie ieguldījumi atzīti par noziedzīgi iegūtiem līdzekļiem Noziedzīgi iegūtu līdzekļu legalizācijas un terorisma finansēšanas novēršanas likuma izpratnē.”

5. Izslēgt 8.panta pirmās daļas 2.punktu un trešo, ceturto, piekto un sesto daļu;

6. Papildināt 10.panta pirmo daļu aiz vārda “periods” ar vārdiem un skaitli “izņemot 4.1 pantā noteikto gadījumu”;

7. Izslēgt 12.panta 4.punktu.

8. Pārejas noteikumā:

aizstāt vārdus “Pārejas noteikums” ar vārdiem “Pārejas noteikumi”;

papildināt pārejas noteikumus ar 2.punktu šādā redakcijā:

 “2. Ministru kabinets līdz 2020. gada 30. novembrim izvērtē ieguldījumus jaunuzņēmumā un šā likuma 1.panta 7.punktā paredzētās normas daļā par konvertējamo aizdevumu un 1.panta 10.punkta ietekmi uz jaunuzņēmumu izdevumiem un to darbības rezultātiem, un negatīvas ietekmes gadījumā izstrādā priekšlikumus par nepieciešamajiem grozījumiem.”;

uzskatīt līdzšinējo pārejas noteikuma tekstu par 1. punktu.

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs J.Stinka